**Entà Buglòsa**

A'us qui van per tucs e baishas, de neit e de jorn, de bèth temps e de pluja, aus passants, aus mendicants, a'us qui n'an pas sonque sons pès, e son parlar, e sa taisèira, los cau plan arcúlher, au díder de la mairia, e hòrt poliment.

A las guèrras de seishanta dètz, dens lo hum e los flams, a París, qu'es un miserablàs — benlèu un ange ? — dont avè sauvat lo mèi vielh quadre deu mon dont èra estat pintrat de Nòsta Dama, e que se tròba adara a Montguilhèm, au Gèrs. Tot mendicant que pot estar un enviat.

A la fin d'octobre, que didèm : « Tè, lo Tarski que va passar lèu! » Dempús ans e ans, lo vielh, lo hòrt vielh, lo vielh com los camins, manquèva pas de s'arrestar au nòst solar.

Un chick planhaire, *lo fenariò,* com l'aperèvan, lo colportur, qué ! nos vinè vénder dens son esclipòt agulhas e hiu, e lan *Saint-Pierre* per apedaçar, e botons, e enter-dus, e farlinguèras. Que nes aubriva tanben lo son triptic, ont i vedèn Nòsta Dama de Buglòsa dab los anges, « Nòsta Dameta deu bon Secors », a l'enténer. Montanhòu qu'èra, mès hilh de la Judea, e qu'èra soffit de hòrt lunh, de Polonha — a l'enténer. Véder « Nòsta Dameta » que costèva cinc sòus.

Au nòste vesiatge, que s'i èran acasats, dempús pausa, un par de braves gents. Èran de plànher. Avèn pas avut nat nin.

Avèn galopat totas las honts, d'Ishós a Recahòrt. Totun la prauba hemna damorè mana.

« E se voletz véder Nòsta Dameta deu bon Secors ? » ç'avè dit lo colportur. Que l'espièn devociosament, e que dèn dètz sòus.

* E ben, çò dishó l'òmi, qu'auratz un nin a la fin deu mes d'aost, quan las estelas singuin au punt. Solament, que dívetz prométer d'anar autanlèu en romivatge. Entà Buglòsa. Partiratz d'ací dab lo nin lo set de seteme, tanlèu las guèrras cridadas.

S'escadè tot com èra dit. Au vint d'aost que los i vadó un còishe, e que l'aperèn Donadiu. Lo crit de las guèrras se hadó a la Sent-Lop, e las campanas las sonèn. Mès lo pair qu'estó mobilizat « sus plaça » a las segàrias. Lo set de seteme, dab la hemna e lo nin, que se metó en camins, a pè.

Lo temps qu'èra au bèth. Qu'èran partits davant só-luvat, pr'amor que cau comptar totun seishanta quilomètres dinc a Buglòsa. Que portèvan lo nin adara l'un, adara l'aut. Que trobèn lo brum a Sendèras, e lo só que salhí sus la lana tres quilomètres mèi lunh.

A l'estrem deu camin, un mulatrèr que los aüquèt.

* E ont vatz atau, dab aquera museta e aqueth nin ?
* Vam a Buglòsa, s'a Diu platz.
* Que hèci jo tanben entà là. Vau a Rion. Montatz.

Un còp estón a Rion, un aut boèr los aüquèt enqüèra a l'estrem deu camin.

* E ont vatz atau dab aquera museta e aqueth nin ?
* S'apèra Donadiu e vam entà Buglòsa.

— Que hèci jo tanben enlà. Hècitz-me lo plesir de voler montar.

E anar, e anar, capvath marèscs, lanas, borròcs de pins. A l'estrem de la rota, la gent de Bòsc que preguèn lo par de gents de s'estancar entà los i balhèssin au mens ua assieta de sopa.

* Qu'arribèn au vèspe a Laluca. S'i trobè un mulatrèr. E aqueth mulatrèr que dishó :
* E ond vatz, praube monde, dab aquera museta e aqueth nin ?
* Pardí, que vam a Buglòsa, s'a Diu platz.
* Qu'atz enqüèra un bròi tròç de camin. Montatz suu bròs. Qu'i vau tanben.
* Lo camin de la lana èra brac, mès mens aisit. Que fenín totun per apercéber, de l'auta part deus camps e de la linha deu camin de hèr, lo campanèr de la Senta Vièrja dab sons quate anges daurats de só-coc. Lo mulatrèr que gahè au dret per los prats entà miar los romius au pòrge de la glisa. Aquí tres sacerdòts qu'atinèn, en susplís blancs, per la batisèira. Los mulatrèrs, digun sabón pas jamèi qui estossin o pas, e n'avèn pas volut nat pagament. Lo colportur l’an pas mèi vist per nòste. S'aperèva Tarski, o quaucom atau. Qu'avè dit : « E après, i aurà gran dòu a nosatis... »